FÆLLES HOLDNING (EF) nr. 28/95 fastlagt af Rådet den 17. november 1995 med henblik på vedtagelse af Rådets forordning (EF) nr. . . ./95 af . . . om ændring af forordning (EØF) nr. 1101/89 om strukturel sanering inden for indlandsskibsfarten (95/C 325/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og

ud fra følgende betragtninger:

Med Rådets forordning (EØF) nr. 1101/89 af 27. april 1989 om strukturel sanering inden for indlandsskibsfarten (4) er der indført en ordning for struktursanering af indlandsskibsfarten gennem ophugningsforanstaltninger, der samordnes på fællesskabsplan;

reduktionen af den strukturelle overkapacitet og omstruktureringen af flåden er en længerevarende proces; den vanskelige økonomiske situation i branchen betyder, at ophugningsfondene modtager et stigende antal nye ansøgninger om ophugningspræmier, men fondene har begrænsede midler til at imødekomme ansøgningerne, hvorfor der af medlemsstaterne midlertidigt bør kunne stilles yderligere midler til rådighed for fondene; der bør for 1995 kunne ydes et bidrag i form af en fællesskabsfinansiering til disse bidrag;

på De Europæiske Fællesskabers almindelige budget for 1995 er der opført og fastlagt en bevilling til struktursanering i indlandsskibsfarten, og den igangværende ophugningsindsats bør styrkes; denne bevilling bør derfor anvendes til ophugning af fartøjer, der er opført på den venteliste, der er omhandlet i artikel 8, stk. 6, i Kommissionens forordning (EØF) nr. 1102/89 af 27. april 1989 om visse gennemførelsesforanstaltninger til Rådets forordning (EØF) nr. 1101/89 om strukturel sanering inden for indlandsskibsfarten (5);

den økonomiske solidaritet, der er fastlagt i artikel 5 i forordning (EØF) nr. 1101/89, skal gælde for fondenes midler og udgifter;

det er Kommissionens opgave at sørge for samordningen mellem ophugningsfondene og dermed tilstræbe en ensartet anvendelse af forordning (EØF) nr. 1101/89 -

UDSTEDT FØLGENDE FORORDNING:

Artikel 1

I forordning (EØF) nr. 1101/89 foretages følgende ændringer:

1. I artikel 3 indsættes som stk. 4:

»4. Hver fond finansieres af:

- bidrag som omhandlet i artikel 4

- særlige bidrag som omhandlet i artikel 8

- finansielle midler, som vil kunne stilles til rådighed af de berørte medlemsstater inden for en ophugningsforanstaltning, der er tilrettelagt på fællesskabsplan efter nærmere fastsatte ensartede fremgangsmåder

- bidrag fra Fællesskabet som omhandlet i artikel 4a.«

2) Efter artikel 4 indsættes følgende artikel:

»Artikel 4a

1. For året 1995 kan de i artikel 3 omhandlede fonde modtage finansielle bidrag fra Fællesskabet.

2. For så vidt angår 1995, fordeler Kommissionen de beløb, der er opført på de Europæiske Fællesskabers almindelige budget, på grundlag af de mål, der skal nås, og i forhold til de forskellige typer og kategorier af fartøjer mellem fondene i forhold til de ansøgninger om ophugningspræmier, der gyldigt er opført på den fælles venteliste.«

3) Artikel 5, stk. 2, andet punktum, affattes således:

»Den iværksættes for alle udgifter og for alle de fondsmidler, der er omhandlet i artikel 3, stk. 4, for at sikre, at alle transportvirksomheder, der er omfattet af denne forordning, ligebehandles i forbindelse med ophugningsforanstaltningen, uanset hvilken fond fartøjet henhører under.«

4) Artikel 10, stk. 3, affattes således:

»3. Kommissionen påser, at ophugningsfondene anvender denne forordning ensartet, og sørger for samordningen.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

Formand

(1) EFT nr. C 318 af 29. 11. 1995, s. 11.

(2) Udtalelse afgivet den 13. september 1995 (endnu ikke offentliggjort i Tidende).

(3) Udtalelse afgivet den 10. oktober 1995 (endnu ikke offentliggjort i Tidende), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 116 af 28. 4. 1989, s. 25. Forordningen er senest ændret ved forordning (EF) nr. 3314/94 (EFT nr. L 350 af 31. 12. 1994, s. 8).

(5) EFT nr. L 116 af 28. 4. 1989, s. 30. Forordningen er senest ændret ved forordning (EF) nr. 3039/94. (EFT nr. L 322 af 15. 12. 1994, s. 11).

RÅDETS BEGRUNDELSE

I. INDLEDNING

Kommissionen forelagde den 16. juni 1995 Rådet et forslag til forordning baseret på EF-traktatens artikel 75, stk. 1, om ændring af forordning (EØF) nr. 1101/89 om strukturel sanering inden for indlandsskibsfarten (1).

Europa-Parlamentet afgav udtalelse den 10. oktober 1995 (2). Parlamentet har ingen ændringsforslag til Kommissionens forslag.

Det Økonomiske og Sociale Udvalg afgav udtalelse den 13. september 1995 (3).

Rådet fastlagde den 17. november 1995 sin fælles holdning i overensstemmelse med EF-traktatens artikel 189 C.

II. FORMÅLET MED FORSLAGET

Kommissionens forslag tager sigte på at tilvejebringe et passende retsgrundlag for gennemførelsen af fællesskabsbudgettet, for så vidt angår strukturel sanering inden for indlandsskibsfarten. Med ændringen af forordning (EØF) nr. 1101/89 indføres der mulighed for at yde et finansielt bidrag fra Fællesskabet til de nationale ophugningsfonde i de berørte medlemsstater. Formålet med ophugningen er at opnå en væsentlig reduktion af den strukturelle tonnageoverkapacitet, der anslås til 15 %. Derudover skal forslaget ses i sammenhæng med en række forslag fra Kommissionen, der vedrører markedsforholdene for indlandsskibsfarten, og som Rådet endnu ikke har truffet afgørelse om.

III. ANALYSE AF DEN FÆLLES HOLDNING

Den fælles holdning, som Rådet har vedtaget, indeholder visse ændringer af Kommissionens oprindelige forslag. Disse ændringer grunder sig især på to betragtninger: dels har Rådet ment, at det i betragtning af de særlige forhold inden for den pågældende sektor (små virksomheder, økonomiske vanskeligheder) er på sin plads at vise Fællesskabets solidaritet i form af finansielle bidrag. På den anden side har Rådet ikke ønsket at begunstige én transportform, nemlig indlandsskibsfarten, i forhold til andre former, der aldrig har fået denne form for støtte. Rådet har derfor ment, at hvis begge disse synspunkter skulle tilgodeses, måtte man holde fast ved tanken om at vise solidaritet, men samtidig begrænse bidragene fra Fællesskabet alene til indeværende år. Disse betragtninger har givet anledning til følgende ændringer af forordningens dispositive del:

Artikel 1, stk. 1

Der er tre ændringer til tredje led. For det første tilføjede Rådet ordene »vil kunne« i forbindelse med ordene »finansielle midler, som stilles til rådighed af de berørte medlemsstater«, således at det ikke bliver obligatorisk for medlemsstaterne at bidrage til ophugningsfonden. I samme led fandt Rådet endvidere, at sidste del af sætningen burde udgå (»og på grundlag af alle berørte medlemsstaters deltagelse«) for at undgå, at en medlemsstat kunne blive forpligtet til at finansiere ophugning af fartøjer, der hørte til en anden medlemsstas flåde. Og endelig fandt Rådet, at det ville være hensigtsmæssigt at tilføje ordene »nærmere fastsatte« foran ordene »ensartede fremgangsmåder« for at gøre det klart, at disse fremgangsmåder skal præciseres.

Artikel 1, stk. 2

I første afsnit besluttede Rådet af de nævnte grunde, at Fællesskabet kun skal have mulighed for at yde finansielle bidrag til ophugningsfondene i året 1995, hvor det oprindelige forslag omfattede perioden fra 1995 til 1998.

Rådet besluttede endvidere at lade tredje afsnit udgå som en logisk konsekvens af begrænsningen til året 1995 i første afsnit, eftersom dette tredje afsnit omhandlede de nærmere bestemmelser for Fællesskabets finansielle bidrag for årene 1995-1998 (den betragtning, som svarer til denne bestemmelse, er ligeledes udgået).

Artikel 2

Rådet besluttede, at forordningen tråder i kraft på dagen for offentliggørelsen i De Europæiske Fællesskabers Tidende, således at den bevilling, der allerede er opført i Fællesskabets budget, hurtigt kan bringes i anvendelse.

(1) Dok. nr. 8113/85 TRANS 91.

(2) Endnu ikke offentliggjort i Tidende.

(3) Endnu ikke offentliggjort i Tidende.